Author: Peter
Last saved by: Projektová koordinačná jednotka pri MZ SR
Company: urad

Predkladacia správa

Materiál sa predkladá na základe vlastnej iniciatívy, vychádzajúc z dokumentu Transformačné kroky v rezorte zdravotníctva na roky 1999-2002, ktorý vláda v októbri 1999 formálne prijala ako politický dokument tvoriaci základ reformy zdravotníctva na Slovensku, a v ktorom sa medzi plánovanými krokmi uvádza možnosť uchádzať sa o pôžičku na financovanie vybraných prioritných oblastí; ďalej z deklarácie záujmu o realizáciu takéhoto projektu v decembri 1999, kedy ministerstvo financií podpísalo medzinárodnú zmluvu so Svetovou bankou o poskytnutí japonského grantu na pomoc pri príprave projektu modernizácie rezortu zdravotníctva; a tiež z dokumentu č. 20232-SK Svetovej banky Stratégia pomoci krajine z 8. januára 2001, ktorý predpokladá potenciálny projekt v zdravotníctve dokonca aj v základnom scenári.

Predkladaný predbežný koncepčný zámer Projektu modernizácie systému zdravotníctva vyplýva z potreby ďalej prehĺbiť účinky a posilniť dlhodobú udržateľnosť doteraz realizovaných reformných opatrení zameraných na uzatvorenie systému financovania zdravotnej starostlivosti, odstránenie štrukturálnych nedostatkov a riešenie prehlbujúceho sa zadlženia zdravotníckeho systému Slovenskej republiky. Okrem toho všeobecné makroekonomické kritériá a limit deficitu verejných výdavkov stanovené Maastrichtskou zmluvou predstavujú dôležité kritériá v procese vstupu Slovenskej republiky do Európskej únie, čo podčiarkuje potrebu kontinuálne modernizovať zdravotníctvo aj z ďalšieho aspektu.

Hlavným cieľom predkladaného predbežného koncepčného zámeru je prispieť              k prehĺbeniu a rozšíreniu doteraz realizovaných reformných opatrení v retorte zdravotníctva, predovšetkým v oblastiach vyžadujúcich rozsiahle investície, konkrétne prostredníctvom:      
a) rozvoja systému financovania smerujúceho k zlepšeniu udržateľnosti systému a prispievajúceho k ďalšiemu zvyšovaniu motivácie poskytovateľov zdravotnej starostlivosti ku kvalite;
b) modernizácie poskytovania zdravotnej starostlivosti v dvoch skúšobných regiónoch, zameranej na ďalšie zlepšenie účinnosti a efektívnosti zdravotníckych služieb;
c) rozvoja inštitucionálnych kapacít v oblasti zabezpečovania kvality riadenia                a poskytovania zdravotnej starostlivosti; a
d) rozvoja využitia telemedicíny zameraného na zvyšovanie kvality a efektívnosti poskytovanej zdravotnej starostlivosti. 

Na základe schválenia predkladaného predbežného koncepčného zámeru ministerstvo zdravotníctva vypracuje návrh na výber dvoch skúšobných regiónov pre realizáciu projektu. Po schválení výberu vládou bude v spolupráci so Svetovou bankou vypracovaný definitívny návrh Projektu modernizácie systému zdravotníctva, vrátane komplexnej analýzy finančných, ekonomických, environmentálnych vplyvov projektu a jeho vplyvov na zamestnanosť, ako aj            dosahu projektu na štátny rozpočet.

Schválenie predbežného koncepčného zámeru v tejto etape nemá vplyv na štátny rozpočet.